**EEL üldkogu Tartus V Spa Konverentsikeskuses (Riia 2) 11.09.2020**

**Osalejad**

EEL 30. sünnipäevale pühendatud üldkogul osales 85 inimest: 63 liiget, 17 liikmekandidaati ja 5 külalist. Volikirju oli 28, st volikirju ja EEL liikmeid oli kokku 91.

**Päevakava**

12.00 – 12.30         Saabumine, registreerimine, kohv

12.30 – 12.35         Üldkogu avamine, EEL presidendi Liina Õmbluse tervitus

12.35 – 12.55         EEL esimese presidendi Vello Saliste tagasivaade 30 tegevusaastale ja kogumiku Eripedagoogika nr 62 tutvustus

12.55 – 13.00         EEL teise presidendi Lea Pilme tervitus

13.00 – 13.20 Külaliste sõnavõtud

13.20 – 13.30 Aasta Tegu 2019 eripedagoogikas - väljakuulutamine

13.30 – 14.15 Vanapaganate paneeldiskussioon teemal “EEL - 30”

14.15 – 15.15         Kontsert

15.15 - 16.00 Lõuna ja sünnipäevatordi söömine

16.00 – 16.10 Jaan Kõrgesaar tutvustab õpiku „Sissejuhatus hariduslike erivajaduste käsitlusse“ kolmandat väljaannet

16.10 – 16.20         Kutsetunnistuste üleandmine

16.20 – 16.30         Uute liikmete vastuvõtmine

16.30 – 16.40        2019. a majandusaruande arutelu ja kinnitamine

16.40 – 16.55        Juhatuse uue koosseisu ja nende vastutusalade tutvustamine

16.55 – 17.40        Uuringust “Õpetajate ja tugispetsialistide teadmised lugema ja kirjutama õpetamisest”.

17.40 Lõpetamine

**Protokoll**

Üldkogu toimus eelnevalt laiali jagatud päevakorda järgides. Üksnes Aasta Tegu eripedagoogikas kuulutati välja planeeritust hiljem (tordisöömise järel).

Esimesed kolm sõnavõttu olid EEL presidendilt ja kahelt endiselt presidendilt. Liina Õmblus tervitas ja õnnitles liidu liikmeid organisatsiooni 30. sünnipäeva puhul. Vello Saliste kirjeldas erialaliidu loomist ja selle juhtimist 23 aasta jooksul. Ta rõhutas, et algusest peale liidule seatud eesmärgid ei ole muutunud, küll on muutunud nende tähtsuse järjekord. Pidevalt on olnud olulisel kohal eripedagoogika teaduse ja praktika arendamine, eripedagoogide esindamine, erivajadustega lapse õiguste eest seismine, poliitika kujundamisel osalemine, koostöö teiste erialaliitudega. 1999. a alates on valitud kokku üheksa Vanapaganat, töövormideks on algusest peale olnud kaks üldkogu aastas ning suvepäevad, tänaseks on kokku ilmunud 62 „Eripedagoogika“ kogumikku. Lea Pilme kirjeldas EEL juhtimist kuue aasta jooksul ning rõhutas, et organisatsioon on jõudnud stabiilsesse arenguetappi, liidu liikmeskond on suurenenud ning jätkuvalt on oluline aktiivne panustamine kõikide liikmete poolt.

Järgnesid külaliste tervitused. Tartu Ülikooli eripedagoogika osakonna poolt tervitas liitu kui suuresti osakonna vilistlaste kogu professor Evelyn Kiive; Eesti Logopeedide Ühingu sõbralikud tervitused/õnnitlused andis edasi Reet Horn; Haridus- ja Noorteameti esindajana õnnitles liitu ja tunnustas selle liikmeid, kes on panustanud intellektipuudega õpilaste digiõpikute loomise projekti Kristiina Paist. Luulevormis videotervitus tuli Tallinna Ülikooli haridusteaduste instituudilt Tiiu Tammemäe poolt ja Tallinna Õppenõustamiskeskuse tervituse andis edasi Ruuda Lind.

Seejärel said üldkogul osalejad nautida Vanapaganate paneeldiskussiooni. Osalesid Kaja Plado, Ana Kontor, Vello Saliste, Krista Sunts ja Eha Viitar. Vestlusringi juhtis Tallinna Tondi Kooli direktor Sirli Väinsar. Küsimused, mille üle auväärsed Vanapaganad said arutleda, olid järgmised: kuidas saadakse sellisteks inimesteks, meie inspiratsiooniallikateks, nagu teie; kuidas tuleks mõista eripedagoogi kohta kasutatud lauset „teile makstakse palka ka ootamise eest“; kas olulisem on erivajadustega õppijatele loodud toimiv süsteem või süsteemis tegutsevad pädevad inimesed-eripedagoogid. Kõlama jäid mõtted, et eripedagoogika on maailmavaade, kutsumus; lisaks juhusele on erialal esile tõusmiseks väga oluline olnud julgus ja põhimõte, et esimesel tõkkel ei tagane; eripedagoog mitte lihtsalt ei oota, vaid süveneb erivajaduste tekkemehhanismi ning tegeleb sellest lähtudes lapse järjepideva suunamisega; jätkuvaks väljakutseks eripedagoogidele on ühiskonna harimine ja hoiakute kujundamine seoses erivajadustega õppijatega ning enne tööle asumist on väga kaalukas koht erialastel praktikatel.

Toimus kontsert: esinesid Marek Sadam (vokaal) ja Tõnu Laikre (süntesaator). Söödi lõunat ning maiustati tordiga.

Liina Õmblus andis teada, et konkursile Aasta Tegu eripedagoogikas 2019 esitati üheksa erinevat tegevust/nominenti, mille hulgast juhatuse liikmed valisid häälteenamusega välja Karl Karlepile nimelise pingi avamise.

Seejärel sai sõna emeriitprofessor Jaan Kõrgesaar, kes tutvustas oma raamatu „Sissejuhatus hariduslike erivajaduste käsitlusse“ kolmandat, seekord e-väljaannet. Kuulajad said ülevaate, millistest peatükkidest raamat koosneb ja et sellel on neli kaasautorit (Jürgen Rakaselg, Maili Karindi, Erle Kuusik, Riho Rodima).

Sõna sai hindamiskomisjoni esimees Triin Kivirähk, kes kirjeldas lühidalt eripedagoogi kutse andmise kahte viimast vooru – 2019. a sügisel hinnati viit ja 2020. a kevadel nelja taotlust. Pidulikult anti üle kutsetunnistused neile, kes üldkogule kohale tulnud olid (ülejäänud kutse saajad või taastõendajad on oma kutsetunnistused juba kätte saanud). Kutsekomisjoni esindajad Marge Süld ja Lea Pilme innustasid kõiki sügisesse vooru oma dokumente esitama.

Järgnes liitu astujate nimede väljahõikamine ning senised liikmed said kandidaatidega (17) ka nägupidi tuttavaks, kõik võeti rõõmuga vastu.

Seejärel viitas Liina Õmblus EEL majandusaasta aruandele, mida koos üldkogu kutsega kõikidele liidu liikmetele e-kirjaga eelnevalt oli jagatud ning osalejatele anti võimalus esitada küsimusi, ettepanekuid. Lea Pilme pisut selgitas liidu peamisi kulu- ja tuluallikaid ning vastas ühe uue liikme küsimusele liikmemaksu suuruse kohta. Majandusaruanne kinnitati üldkogus ühehäälselt.

2019. a sügisesel üldkogul ametisse seatud juhatus rivistus ja andis ülevaate töölõikudest, millega keegi tegelemas on. Liina Õmblus juhib ning esindab liidu liikmeskonda; Lea Pilme panustab rahadega seonduvasse, asjaajamisse ja juhib jätkuvalt kutsekomisjoni; Marge Süld tegeleb kutse andmisega seotud dokumentatsiooniga; Eija Sõukandi kanda on „Eripedagoogika“ kogumikud (63. number läks trükki); Anna Maria Ülviste tegeleb ürituste (suvepäevad, üldkogud) korraldamisega; Moonika Haili kodulehe ja liikmeskonna üle arvestuse pidamisega; Pille Häidkind eripedagoogidele täiendkoolitussüsteemi edendamisega.

Sõna sai liidu liige Tallinna Ülikooli doktorant Maris Juhkam, kes tutvustas lühidalt oma uurimistööd ning palus üldkogul osalejatel panustada uurimusse, mille raames soovitakse kaardistada õpetajate ja eripedagoogide teadmised lugema ja kirjutama õpetamisest. Vanapaganatel palus ta võtta eksperdi rolli, teistel aga paberkandjal küsimustiku ära täita. Üldkogu lõpetas tänusõnade ja heade soovidega EEL president Liina Õmblus.

Protokollis

Pille Häidkind